Document ID: 32006D0009

KOMISJONI OTSUS,
6. jaanuar 2006,
millega muudetakse nõukogu otsuse 79/542/EMÜ I lisa seoses üleminekumeetmetega elusloomade transiidi puhul Bulgaariast ja Rumeeniast endise Jugoslaavia Makedoonia Vabariigi, Serbia ja Montenegro kaudu
(teatavaks tehtud numbri K(2005) 5885 all)
(EMPs kohaldatav tekst)
(2006/9/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. aprilli 2004. aasta direktiivi 2004/68/EÜ, millega kehtestatakse loomatervishoiu eeskirjad teatavate elusate kabiloomade impordile ühendusse ja transiidile ühenduse kaudu, muudetakse direktiive 90/426/EMÜ ja 92/65/EMÜ ja tunnistatakse kehtetuks direktiiv 72/462/EMÜ, (1) eriti selle artikli 3 punkti 1 ja artiklit 17,
ning arvestades järgmist:
(1)
Nõukogu 21. detsembri 1979. aasta otsuse 79/542/EMÜ (millega koostatakse loetelu kolmandatest riikidest või nende osadest ning sätestatakse loomatervishoiu- ja tervisekaitsenõuded ning veterinaarsertifitseerimise tingimused teatavate elusloomade ja nende värske liha importimisel ühendusse) (2) I lisa 1. osas on sätestatud selliste kolmandate riikide või nende osade loetelu, millest liikmesriigid võivad importida teatavaid elusloomi.
(2)
Endine Jugoslaavia Makedoonia Vabariik, Serbia ja Montenegro on loetletud otsuse 79/542/EMÜ II lisa 1. osas ühendusse liha importivate riikidena, kuid neid ei ole loetletud I lisa 1. osas ja seetõttu ei ole praegu lubatud kõnealuse otsusega hõlmatud elusloomade import ja transiit ELi kaudu.
(3)
Loomatervishoiualane olukord on kõnealustes riikides siiski vastuvõetav ja loomade heaolu silmas pidades oleks eelistatav teatavatel tingimustel lubada tapaloomade transiiti kõnealuste riikide kaudu. Seepärast võidakse lubada otsuses 79/542/EMÜ viidatud otse tapamajja saadetavate elusloomade transiiti ühinevatest riikidest Bulgaariast ja Rumeeniast liikmesriikidesse üleminekuperioodil kuni 31. detsembrini 2006 ja komisjoni kontrollkäigu ajal kõnealustesse riikidesse. Kõnealust üleminekuperioodi tuleks rakendada ainult Bulgaaria ja Rumeenia puhul nende kavandatavat ühinemist silmas pidades.
(4)
Üksikpartiide tervisliku seisundi tagamiseks tuleb sätestada lisatingimused, nagu veokite pitseerimine ja veterinaarsertifikaadi tembeldamine.
(5)
Otsuse 79/542/EMÜ I lisa 1. osa tuleks vastavalt muuta.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 79/542/EMÜ I lisa 1. osa asendatakse käesoleva otsuse lisaga.
Artikkel 2
Käesolevat otsust kohaldatakse alates 12. jaanuarist 2006.
Artikkel 3
Käesolev otsus on adresseeritud liikmesriikidele.
Brüssel, 6. jaanuar 2006

Labels: 0
3
8
6
18